Mea iwa de religiösn Vahejtnis vo de Bajuwarn eafoa ma eascht duach schriftliche Quejn, vo denan owa neta soichane iwalifat han, de scho in da Zeit vum fränkischn Eiflusd gschriem woan han, wia zan Baischbui s Wessobrunna Gebet und s Muspilli-Gedicht, d Kassla Konveasazionen oda de vo da Wissnschoft toalweis nu goa ned gscheid beoawatn Mondsea Fragment. In deara Zaid woan woaschainli de meahran Laid scho komplett christianisiat und katholisch. So schreibt da Bischof Arbeo fu Fraising in da Vita Corbiniani, dass as Land scho einigamaßn bekeat woan war ban Eitreffa vom Korbinian. Aus de oidboarischn Quejn is auf jedn Foi schriftlichn iwahaupt nix iwa iagend an Rest fu ana geamanischn oda keltischn Religion iwalifat. Es mog owa sei, dass si manche Sochan im Brauchdum ghoidn hod.